## Rješenje Ustavnog suda Republike Hrvatske broj U-I-328/1994. od 30. studenoga 1994.

### NN 93/1994 (16.12.1994.), Rješenje Ustavnog suda Republike Hrvatske broj U-I-328/1994. od 30. studenoga 1994.

# USTAVNI SUD REPUBLIKE HRVATSKE

Ustavni sud Republike Hrvatske u sastavu predsjednik Jadranko Crnić,
te suci Zdravko Bartovčak, dr. Velimir Belajec, Ante Jelavić, mr. Vojislav
Kučeković, Jurica Malčić, mr. Hrvoje Momčinović, Ivan Marijan Severinac
i Mladen Žuvela, povodom prijedloga Giaccone Mattea iz Manfredonije, kojeg
zastupa Mihael Acalinović, odvjetnik iz Visa, za ocjenu ustavnosti zakona,
na sjednici održanoj dana 30. studenoga 1994. godine, donio je

## RJEŠENJE

1. Ne prihvaća se prijedlog za pokretanje postupka za ocjenu ustavnosti
odredbe članka 70. stavka 4. Zakona o morskom ribarstvu ("Narodne
novine", broj 44/80, 41/84, 9/88, 47/89, 9/91, 61/91, 22/92 i 26/93).

2. Ovo će se rješenje objaviti u "Narodnim novinama".

Obrazloženje:

Matteo Giaccone iz Manfredonije, podnio je ovom sudu prijedlog za pokretanje
postupka za ucjenu ustavnosti odredbe članka 70. slavak 4. Zakona o morskom
ribarstvu ("Narodne novine", broj 44/80, 41/84, 9/88, 47/89,
9/91, 61/91, 22/92 i 26/93). U prijedlogu navodi da je navedena odredba
u suprotnosti sa odredbom članka 30. 48. i 50. Ustava Republike Hrvatske
u odnosu na mogućnost oduzimanja vlasništva bez naknade kao zaštitne mjere
izrečene od strane upravnih organa. Zakonom o morskom ribarstvu ("Narodne
novine", broj 74/94) određeno je da danom početka njegove primjene
prestaje vrijediti Zakon o morskom ribarstvu ("Narodne novine",
broj 44/80, 41/84, 9/88, 47/89, 9/91, 61/91, 22/92 i 26/93) s tim da je
kao datum početka primjene tog Zakona određen 01. siječnja 1995 godine.

Prijedlog nije osnovan. Odredbom članka 70. stavak 4. Zakona određeno
je da će se novčanom kaznom u dinarskoj protuvrijednosti 1 200 do 12 500
DEM kaznit za prekršaj iz stavka 1. tog članka zapovjednik stranog ribarskog
broda ako je bio kažnjavan za isti prekršaj i oduzet će se brod i oprema
za ribolov bez obzira čije je vlasništvo. Odredbom stavka 1. istog članka
utvrđeno je kao prekršaj obavljanje privrednog ribolova, vađenje koralja,
školjkaša i morskog bilja u ribolovnom moru bez propisane dozvole ili na
način koji nije u skladu s međunarodnim ugovorom. Sličnu odredbu sadrži
i Zakon o morskom ribarstvu ("Narodne novine", broj 74/94) u
članku 69. tog Zakona, a koja će se, kao što je predhodno navedeno, početi
primjenjivati 01. siječnja 1995. godine. Sud nije prihvatio prijedlog za
ocjenu ustavnosti sporne odredbe. Naime, Ustav Republike Hrvatske utvrdio
je u članku 3. nepovredivost vlasništva kao temeljnu vrednotu ustavnog
poretka Republike Hrvatske, a u članku 48. stavak 1. Ustav je građanima
zajamčio pravo vlasništva. Valja međutim reći da je Ustav u članku 48.
stavak 2. utvrdio da vlasništvo i obvezuje, a iz čega proizlazi da je vlasnik
između ostalog, u obvezi držati se Ustava i zakona i poštivati pravni poredak
Republike Hrvatske (članak 5. Ustava). Stoga nepoštivanje obveza utvrđenih
u ovom Zakonu je nepoštivanje pravnog poretka, u kojem slučaju Ustav dopušta
propisivanje ograničenja ustavnih prava (članak 16. Ustava Republike Hrvatske).
To ograničenje temeljem zakona može se očitovati i u propisivanju mogućnosti
oduzimanja predmeta kojim je počinjeno neko prekršajno djelo. Na osnovi
iznesenog, temeljem odredbe članka 45. Poslovnika Ustavnog suda Republike
Hrvatske ("Narodne novine", broj 29/94), riješeno je kao u izreci
ovog rješenja. Objava rješenja temelji se na odredbi članka 20. stavak
1. Poslovnika Ustavnog suda Republike Hrvatske ("Narodne novine",
broj 13/91).

Broj: U-I-328/1994

Zagreb, 30. studenoga 1994.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Rješenje, NN 93/1994-1617